Broj: 711-I-831-P-40/21-04-19

Zagreb, 30. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članica Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Željka Jovanovića, zastupnika u Hrvatskom saboru do 22. srpnja 2020.g.** na 124. sjednici, održanoj 30. travnja 2021., donosi sljedeću:

**ODLUKU**

**Postupak za odlučivanje o sukobu interesa protiv** **dužnosnika Željka Jovanovića, zastupnika u Hrvatskom saboru do 22. srpnja 2020.g., vezano za okolnost osnivanja i zaposlenja na Medicinskom fakultetu Sveučilišta Juraja Dobrile u Puli, neće se pokrenuti, s obzirom da iz prikupljenih podataka i dokumentacije ne proizlazi da je postupanjem ili propustom dužnosnika došlo do moguće povrede odredbi ZSSI-a.**

Obrazloženje

Protiv dužnosnika Željka Jovanovića, zastupnika u Hrvatskom saboru do 22. srpnja 2020.g., podnesena je dana 13. studenog 2020.g. prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-4133-R-76/20-02-4, koja je dana 8. veljače 2021.g. presignirana te je povodom iste potvoren predmet P-40/21.

U navedenoj prijavi prijavitelj u bitnom ističe da je Medicinski fakultet u Rijeci prijevara te da većina profesora na navedenom fakultetu nije studirala medicinu ili radila nešto u medicini već se radi o umirovljenim sveučilišnim profesorima, liječnicima, saborskim zastupnicima SDP-a, HDZ-a, IDS-a te članovima HAZU-a iz stranke Milana Bandića. Nadalje, u predmetnoj prijavi se navodi kako je dekan lažnog Medicinskog fakulteta pravomoćno osuđen te da je izabran na natječaju na kojem je bio jedini kandidat, dok glasnogovornik fakulteta nikada nije imao veze s medicinom. Nadalje, navodi se da otvaranje lažnog fakulteta podupire bivši predsjednik saborskog odbora za borbu protiv korupcije Željko Jovanović kao i bivši ministar obrazovanja Dragan Primorac, sadašnji ministar obrazovanja Radovan Fuchs te dvije Bandićeve akademkinje, a da su svi ti ljudi i zaposleni ili interesno povezani s lažnim fakultetom. U prilog navedenim tvrdnjama prijavitelj je dostavio i dokumentaciju koja se sastoji od Zaključka Nacionalnog vijeća za znanost o uskraćivanju prethodnog odobrenja za izvođenje integrirano preddiplomskog i diplomskog studija Medicina na Sveučilištu Jurja Dobrile u Puli, Rješenje Ustavnog suda Republike Hrvatske Broj: U-I-2446/2016 od 4. veljače 2020.g. kojim se ne prihvaća prijedlog za pokretanje postupka za ocjenu suglasnosti s Ustavom članka 57. stavka 1. i članka 73. stavka 2. Zakona o znanstvenoj djelatnosti i visokom obrazovanju („Narodne novine“, broj 123/03., 105/04., 174/04., 2/07., 46/07., 45/09., 63/11., 94/13., 139/13., 101/14., 60/15., 131/17. i 96/18.) i očitovanje Sveučilišta Jurja Dobrile u Puli na Zaključak Nacionalnog vijeća za znanost, visoko obrazovanje i tehnološki razvoj od 23. prosinca 2019.g.

Povjerenstvo je dana 23. studenog 2020.g. zatražilo dopunu prijave budući da dekani i glasnogovornici obrazovnih ustanova nisu dužnosnici u smislu članka 3. ZSSI-a, a da je za dužnosnike na koje se odnosi prijava istu potrebno konkretizirati, odnosno dostaviti povjerenstvu konkretna saznanja o načinu na koji su navedeni dužnosnici na koje se primjenjuju odredbe ZSSI-a povrijedili odredbe predmetnog zakona.

Prijavitelj je dana 7. siječnja 2021.g. dostavio dopunu prijave u kojoj je naveo da da je dužnosnik Željko Jovanović zaposlen kao profesor na lažnom Medicinskom fakultetu u Puli te da je kao obrazovani liječnik vrlo lako mogao shvatiti mišljenja drugih liječnika koji su mu ukazivali da je navedeni fakultet prevara u skladu s mišljenjima Nacionalnog vijeća za znanost. Isto tako, prijavitelj navodi i da je predmetni dužnosnik kao ministar znanosti znao da je dekan medicinskog fakulteta pravomoćno osuđen. Nadalje, navodi se i da je Željko Jovanović bio predsjednik saborskog odbora za borbu protiv korupcije kada je nastao lažni fakultet te da su ga stručnjaci upozoravali da se radi o prevari te da je stoga on u ovom slučaju kriv.

Člankom 3. stavkom 1. točkom 3. i 4. ZSSI-a propisano je da su zastupnici u Hrvatskom saboru i članovi Vlade Republike Hrvatske dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Željko Jovanović obnašao dužnost zastupnika u Hrvatskom saboru dana 22.12.2011., dužnost ministra znanosti i obrazovanja od 23.12.2011. do 11.6.2014. te da je ponovno obnašao dužnost zastupnika u Hrvatskom saboru od 14.10.2016. do 22.7.2020. Stoga je, povodom obnašanja navedenih dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 13. stavkom 1. ZSSI-a propisano je da dužnosnik za vrijeme obnašanja javne dužnosti na koju je izabran, odnosno imenovan ne smije obnašati drugu javnu dužnost, osim ako je zakonom drugačije propisano. Stavkom 2. istoga članka propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 3. propisano je da prethodno odobrenje Povjerenstva iz stavka 2. ovog članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Stavkom 4. propisano je da su dužnosnici obvezni prijaviti Povjerenstvu prihode iz stavka 2. i 3. ovog članka.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo je radi stjecanja vlastitih saznanja povodom zaprimljene prijave od Sveučilišta Jurja Dobrile u Puli zatražilo podatke o tome je li Željko Jovanović zaposlenik Sveučilišta Juraj Dobrila u Puli te, ukoliko jest, od kada, u kojem svojstvu te na kojem od fakulteta, je li zasnivanju radnog odnosa sa Željkom Jovanovićem prethodio natječaj te ukoliko jest gdje je objavljen, ukoliko je zapošljavanju po objavljenom natječaju prethodio postupak testiranja, zatražen je uvid u natječajnu dokumentaciju kao i u postupak koji je prethodio odabiru i završno donošenju ugovora o radu sa imenovanim, ukoliko nije postojala obveza raspisivanja natječaja, na koji je način zasnovan radni odnos, je li bilo više kandidata za isto radno mjesto, na koji je način gospodin Željko Jovanović iskazao namjeru za zapošljavanjem odnosno je li zaposlen na nečiji prijedlog ili preporuku i čiju te je li ugovor o radu sa Željkom Jovanovićem sklopljen na osnovi prethodne suradnje ili mogućeg rada na određeno vrijeme u vašoj ustanovi, ukoliko da o kakvoj je suradnji riječ.

Sveučilište Jurja Dobrile u Puli odgovorilo je na traženje Povjerenstva dana 1. ožujka 2021.g. dopisom KLASA: 119-03/21-01/09, URBROJ: 380-01-21-2 navodeći da je Rektor Sveučilišta Jurja Dobrile u Puli donio Odluku o raspisivanju javnog natječaja KLASA: 110-02/18-01/42, URBROJ:380-01-10-18-1 od 16. srpnja 2018. godine za više izbora u zvanja i na odgovarajuća radna mjesta na sastavnicama Sveučilišta. Javni natječaj objavljen je u Narodnim novinama broj 68/2018 od 27.7.2018. godine a pod točkom 2.,podtočka 6. za izbor jednog izvršitelja u znanstveno-nastavno zvanje i na radno mjesto izvanredni profesor iz područja biomedicine i zdravstva, polje temeljne medicinske znanosti, grana: farmakologija i toksikologija na određeno vrijeme u nepunom radnom vremenu (dopunski rad sukladno članku 61. stavak 3. Zakona o radu) na Odjelu za prirodne i zdravstvene studije Sveučilišta Jurja Dobrile u Puli.

U predviđenom roku na natječaj je prijavu sa potrebitom dokumentacijom podnio jedan pristupnik i to: doc.dr.sc. Željko Jovanović. Stručno vijeće navedenog Odjela donijelo je Odluku o imenovanju Stručnog povjerenstva za provedbu izbora u znanstveno-nastavno zvanje i na radno mjesto izvanredni profesor u području biomedicine i zdravstva, polje temeljne medicinske znanosti, grana farmakologija i toksikologija na određeno vrijeme u nepunom radnom vremenu (dopunski rad ) KLASA:003- 11/18-08/83,URBROJ:380-10-18-1 od 9. listopada 2018. godine u sastavu: prof.dr.se. …………….. prof. dr. sc. ……………. i prof. dr. sc. …………………….

Imenovano Povjerenstvo sačinilo je Izvješće o navedenom izboru te je na osnovu istog Stručno vijeće donijelo Odluku o izboru doc. dr. sc. Željka Jovanovića u znanstveno nastavno zvanje i na radno mjesto izvanredni profesor KLASA: 003-11/18-08/100, URBROJ: 380-10- 18-1 od 9. studenog 2018. godine. Nadalje, navodi se da je Sveučilište s imenovanim sklopilo Ugovor o radu na određeno vrijeme u nepunom radnom vremenu do devedeset sati godišnje sukladno članku 61. stavak 3. Zakona o radu (dopunski rad) KLASA: 112-03/l9-01/01,URBROJ: 380-01-10-19-1 od 28. siječnja 2019. godine s početkom rada od 1.veljače 2019. godine te da je imenovani tada predočio i Mišljenje Povjerenstva za odlučivanje o sukobu interesa broj: 711-1-1009-M-83/18-02-8 od 29. lipnja 2018. godine po kojem može obavljati uz profesionalno obnašanje dužnosti zastupnika u Hrvatskom saboru i znanstveno-edukacijsku djelatnost u ustanovama visokog obrazovanja i za isto primati naknadu.

Nadalje, navodi se da je dana 31. srpnja 2020.godine na zahtjev imenovanog sklopljen Sporazum o prestanku naprijed navedenog Ugovora o radu KLASA:112-03/19-01/01,URBROJ:380-01-10-20-2. Isto tako, navodi se da je izv. prof, dr sc Željko Jovanović prije sklapanja naprijed navedenog Ugovora o radu bio prvi put angažiran kao vanjski suradnik na stručnom preddiplomskom studiju Sestrinstva, pri Odjelu za prirodne i zdravstvene studije, Sveučilišta Jurja Dobrile u Puli u zimskom semestru akademske 2017./2018. godinu temeljem Ugovora o djelu KLASA:112-04/17-01/143, URBROJ:380-01-10-17-1 od 2. listopada 2017. godine te da je Sveučilište Jurja Dobrile u Puli, Medicinski fakultet je s imenovanim zaključilo Ugovor o djelu za izvođenje nastave za ljetni semestar (od 1.3.2021. godine) akademske 2020./2021.godine na stručnom preddiplomskom studiju Sestrinstva KLASA: 112-04/20- 01/359,URBROJ: 380-01-10-20-1 od 1. listopada 2020.godine. U prilog svojem očitovanju Sveučilište je dostavilo dokumentaciju kojom potvrđuje svoje navode.

Povjerenstvo je izvršilo uvid u Mišljenje Povjerenstva Broj: 711-1-1009-M-83/18-02-8 od 29. lipnja 2018. godine kojim se dužnosniku daje mišljenje da temeljem članak 13. stavka 2. i 3. može istovremeno uz profesionalno obnašanje dužnosti zastupnika u Hrvatskom saboru obavljati i znanstveno-edukacijsku djelatnost kao docent u ustanovi visokog obrazovanja te za isto primati naknadu te da ukoliko bi iz sadržaja, načina i kontinuiteta obavljanja poslova navedenih u točki I. izreke ovog Mišljenja proizlazilo da je riječ o obavljanju drugih poslova u smislu redovitog i stalnog zanimanja, dužnosnik Željko Jovanović, sukladno članku 3. i 4. Zakona o pravima i dužnostima zastupnika u Hrvatskom saboru, ne bi mogao primati punu plaću za obnašanje dužnosti zastupnika u Hrvatskom saboru, već samo razliku plaće, ako bi plaća koju ostvaruje kao zastupnik u Hrvatskom saboru bila veća od naknada koje bi dužnosnik ostvario obavljajući znanstveno-edukacijsku djelatnost. Isto tako predmetnim Mišljenjem utvrđeno je da je na temelju članka 13. stavka 4. ZSSI-a dužnosnik obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz točke I. ove izreke, istekom godine u kojoj su prihodi ostvareni.

Povjerenstvo je izvršilo i uvid u izvješća o imovinskom stanju dužnosnika podnesena 26. prosinca 2018.g. povodom promjene te 14. ožujka 2019.g. povodom ispravka podataka te je utvrdilo da je dužnosnik u napomenama , između ostalog, naveo i kako je izvanredni profesor na Sveučilištu Jurja Dobrile u Puli.

U odnosu na navode iz prijave koji se odnose na činjenicu da je dužnosnik bio predsjednik saborskog odbora za borbu protiv korupcije kada je nastao navodno lažni fakultet te da su ga stručnjaci upozoravali da se radi o prevari, Povjerenstvo ističe kako iz predmetnih navoda i dostavljene dokumentacije ne proizlazi da je isti kao predsjednik saborskog odbora na bilo koji način sudjelovao u osnivanju predmetnog Sveučilišta te samim time dužnosnik u obavljanju svoje javne dužnosti saborskog zastupnika nije mogao povrijediti odredbe ZSSI-a.

Slijedom navedenog, u vezi okolnosti osnivanja i zaposlenja na Medicinskom fakultetu Sveučilišta Juraja Dobrile u Puli Povjerenstvo, iz prikupljenih podataka, nije steklo saznanja koja bi upućivala da je postupanjem ili propustom dužnosnika došlo do moguće povrede odredbi ZSSI-a te je donesena odluka kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Željko Jovanović, osobnom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana